b'\n_START_ARTICLE_\nPeter Majdi\xc4\x8d mlaj\xc5\xa1i\n_START_SECTION_\n\xc5\xbdivljenje\n_START_PARAGRAPH_\nRodil se je 12. februarja 1862 v Jar\xc5\xa1ah kot tretji sin industrialca Petra Majdi\xc4\x8da starej\xc5\xa1ega. O\xc4\x8de mu je leta 1888 kupil mlin na Spodnji Hudinji pri Celju, ki je lahko dnevno proizvedel 10.000 kg moke. Peter je mlin moderniziral, raz\xc5\xa1iril in avtomatiziral ter dvignil kapaciteto mlina na 70.000 kg moke._NEWLINE_Leta 1896 je na Spodnji Hudinji odprl trgovino z \xc5\xbeeleznino Merkur, predhodnico dana\xc5\xa1njega podjetja Merkur. V Celju je 1901 odprl veletrgovino Merkur, na Spodnji Hudinji pa je ostal sede\xc5\xbe in skladi\xc5\xa1\xc4\x8da podjetja. \xc5\xbde v prvih letih delovanja je Merkur odprl podru\xc5\xbenico v Kranju._NEWLINE_Vse do smrti leta 1930 je Peter Majdi\xc4\x8d sam vodil vsa svoja podjetja: trgovino z \xc5\xbeeleznino v Celju in Kranju, trgovino s \xc4\x8debelami in \xc4\x8debelarskim orodjem pri Vi\xc5\xa1nji Gori, parna mlina na Spodnji Hudinji in pri \xc5\xa0kofji vasi pri Celju. Ko sta mlina po prvi svetovni vojni prenehala delovati, je tistega pri \xc5\xa0kofji vasi spremenil v tovarno volnenih odej, drugi pa je bil namenjen skladi\xc5\xa1\xc4\x8du z \xc5\xbeeleznino. V 20. letih 20. stoletja je ustanovil \xc5\xa1e tovarni \xc5\xa1amotne opeke v \xc5\xa0torah in Mladenovcu. Potem ko je 1922 zgorel mlin brata Franca v Jar\xc5\xa1ah, je tam 1923 ustanovil tovarno platnenih izdelkov, danes znano kot Induplati. Ustanovil je tudi tovarno za podkove in druge \xc5\xbeelezninske izdelke._NEWLINE_Izdal je prvi ve\xc4\x8dji slovenski cenik \xc5\xbeelezninskih izdelkov ter tako dopolnil slovensko terminologijo v \xc5\xbeelezninski stroki._NEWLINE_Umrl je 12. novembra 1930 na Spodnji Hudinji.'